**POROČILO NADZORNEGA ODBORA DOS LJUBLJANA ZA LETO 2020**

Nadzorni odbor je v leto 2020 stopil v novi sestavi, in sicer: Klara Srša, predsednica NO, Ajda Cilenšek, članica NO ter Branka Čemas Stjepanovič, članica NO.

Letošnja sezona je bila kar precej drugačna, kot smo jih bili vajeni. Epidemija COVIDA-19 je namreč prikrojila celotno sezono, bilo je veliko sprememb, prilagajanj, spopadanja z različnimi težavami, a je nadzorni odbor mnenja, da je bila sezona kar se da dobro in predvsem prilagojeno dobro izpeljana.

Nadzorni odbor je preko sezone deloval korespondenčno, enkrat pred ponovno razglasitvijo epidemije pa smo se tudi uspeli sestati. Na sestanku je predsednica novima članicama predstavila naloge ter zadolžitve nadzornega odbora.

**UPRAVNI ODBOR:**

Nadzorni odbor je mnenja, da upravni odbor deluje dobro. Vse kar so se v upravnem odboru dogovorili oziroma vse kar so si zastavili so tudi realizirali. Kljub Covid epidemiji so dorekli datum za izvedbo DOS skupščine, katera bo sicer potekala preko ZOOM konference. Nadzorni odbor si želi, da se bo skupščine udeležilo več predvsem novih članov društva.

Zelo podpiramo, da se je začela tudi realizacija sestava mape za začetnike in upamo, da bo le-ta tudi kmalu zaživela.

Upravni odbor naj tako deluje še naprej.

**STROKOVNI ODBOR:**

V nadzornem odboru smo mnenja, da je strokovni odbor v letu 2020 deloval (glede na stanje z epidemijo) odlično. Kljub preprekam in težavam je uspel izpeljati potrebna izobraževanja in seminarje. Seminarji so zaradi epidemije COVID-19 potekali preko spleta.

Pohvalili bi tudi redno spremljanje mladih sodnikov, hkrati pa si želimo, da bi se v takšni meri brezplačna spremljanja dogajala tudi v prihajajočih sezonah. Mladim (predvsem novim) sodnikom pa želimo sporočiti, da naj se le-te oblike spremljanja ne ustrašijo, saj so sodniki (ki pridejo na tekmo v spremljanje) tam za pomoč. Sodnikom, ki imajo brezplačno spremljanje, priporočamo da sodnika »spremljevalca« čim več sprašujejo, sproti (v debati po tekmi) razčistijo situacije, ki so se dogodile med samo tekmo. Tu bi pohvalili tudi delegatorja pri načinu delegiranja (kadar je to mogoče), saj smo mnenja, da se s praktično pomočjo da tudi veliko naučiti (med samo tekmo).

Nadzorni odbor, kot vsako leto, podpira strokovni odbor pri pozivu za vnašanje zasedenosti. Hkrati pa naprošamo vse sodnike, da zasedenost vnašajo redno, saj bo s tem manj težav pri samem delegiranju. Apeliramo, da se v primeru, ko zasedenost ni bila vnešena, prevzema tudi odgovornost za primer predelegacije na tekmo in se na samo delegacijo tudi odzove.

Nadzorni odbor si želi, da bi obstoječ sestav strokovne komisije deloval tako vsaj še en mandat, saj je deloval zelo dobro, produktivno in predvsem zelo uspešno.

**DISCIPLINSKA KOMISIJA:**

Tudi disciplinska komisija je leto 2020 začela v novi sestavi. Tako je disciplinska komisija delovala v sestavi: Rok Zajec, predsednik; Danica Stojanović, članica; Nal Žmavc, član.

V preteklem letu disciplinska komisija ni obravnavala nobenega primera. Nadzorni odbor se sprašuje, če so težave ostale prikrite oziroma da so sodniki upoštevali vsa navodila in pravila, ali je tu v veliki meri kljubovala epidemija in z njimi povezano precej zmanjšano število tekem.

Vsekakor nadzorni odbor, kot vsa leta do sedaj, poziva vse sodnike k vestnemu upoštevanju pravil in kodeksa obnašanja na tekmah, k pravočasnem obveščanju in medsebojnim reševanju morebitnih spornih situacij. Le na takšen način se bo omogočilo, da na disciplinsko komisijo ne bodo prihajale pritožbe, s tem pa tudi slaba volja in nezaželjene kazni.

**FINANCE BLAGAJNIKA:**

Glede financ nadzorni odbor nima pripomb. Kot prejšnja leta bi nadzorni odbor pohvalil delo blagajnika, svoje delo namreč opravlja redno, predvsem pa se trudi redno mesečno nakazovati plačilo sodnikom. Vseeno pa nadzorni odbor naproša vse sodnike, da redno spremljajo nakazila ter da pravočasno blagajnika obvestijo o neplačanih tekmah. Na tak način bomo lahko zagotovili, da bo vse plačano ter preprečili slabo voljo in nezadovoljstvo.

Nadzorni odbor bi za konec rad pohvalil celotno DOS Ljubljana, da je kljub vsem epidemiološkim težavam uspešno uspelo speljati tekmovanja v pretekli sezoni. Želimo si, da se ta situacija oziroma da se to stanje kmalu umiri ter da se vrnemo v ustaljene odbojkarske tirnice.

Naprošamo pa tudi (tako kot vsako leto) vse sodnike, ki niso člani odborov oziroma komisij, da odprto podajo tudi svoje mnenje, svoje pripombe ter opažanja, da bomo lahko naredili DOS Ljubljana še boljši.

Do naslednjič pa ostanite zdravi ter ne obupajte ob prvih preprekah. Drugače pa Vam nadzorni odbor želi še veliko dobri tekem, uspešnega sojenja ter uživanja v odbojki.

Klara Srša,

Predsednica nadzornega odbora